भारतीय समाज में तपेदिक अथवा टीबी आज भी एक गंभीर बीमारी के रूप में विद्यमान है और प्रति वर्ष 300000 लोग टीबी से मरते है। एमडीआर अथवा औषधि प्रतिरोधक टीबी, जो कि सामान्य टीबी के कुप्रबंधन द्वारा ही जन्मी समस्या है, से हर साल पूरे विश्व में 150000 लोग मरते है और लगभग 440000 एमडीआर के नए संक्रमण विकसित होते हैं जबकि टीबी का इलाज सम्भव है और हमारे देश के पुनरीक्षित राष्ट्रीय तपेदिक नियंत्रण कार्यक्रम के तहत डोट्स सेवा द्वारा इसकी दवाएं मुफ्त में उपलब्ध होती है। एचआईवी से संक्रमित व्यक्ति में सक्रिय टीबी विकसित होने का और टीबी रोग से मरने का खतरा ज्यादा होता है क्योंकि एचआईवी वाइरस शरीर में रोग प्रतिरोधक क्षमता को कम कर देता है।